Preben Bang Henriksen (V), 2023-05-12:
Tak for det.
Jeg kan jo også kun kvittere for et glimrende samarbejde.
Jeg skal i øvrigt også hilse fra vores sædvanlige ordfører, Michael Aastrup Jensen, og sige det samme.
Redegørelsen om rigsfællesskabet, som er til debat her i dag, viser efter min opfattelse et rigsfællesskab, der er i rimelig god stand.
Selv om hele rigsfællesskabet faktisk er kommet godt ud af coronakrisen, er der jo også andre problemer, der rører sig.
Det gælder f.eks. inflationen, som jeg synes at have erfaret fra min færøske kollega måske ligger på omkring 8 pct. på Færøerne og lidt lavere på Grønland.
Det har ramt det meste af verden, og det giver udfordringer, der også kan trykke rigsfællesskabets økonomi.
Ukraine har allerede været gennemgået grundigt af både statsministeren og den socialdemokratiske ordfører.
Jeg skal ikke tærske langhalm på det.
Vi kender jo alle sammen situationen omkring Putins krig i Europa.
Vi har ikke set værre situation siden den kolde krig, og aggressionerne rammer jo indirekte også Danmark, Grønland og Færøerne.
Der er positive ting at sige omkring den grønne omstilling.
Den er selvfølgelig stadig væk strengt nødvendig, og jeg er lige ved at sige, at man ser hvordan, når man ser, hvordan isen trækker sig tilbage i store dele af eksempelvis Grønland.
Der kan man i hvert fald få et glimrende indtryk.
Desto meget mere glædeligt er det jo altså også, at klimaet åbenbart har en høj prioritet.
Jeg har ikke kunnet undlade at bemærke, at der er vandkraftprojekter ved bl.a. Nuuk, der medfører, at andelen af vedvarende energi i den offentlige forsyning stiger fra 70 til 90 pct., så vidt jeg har forstået.
Det er jo helt imponerende og flot.
Det er klimatiltag, som i hvert fald har været nødvendige, og som er nødvendige mange andre steder.
Det er muligt, at jeg er en lille smule miljøskadet, men afsnittet om retspolitikken fylder i hvert fald en del hos mig.
Det skal ikke være nogen hemmelighed.
Jeg har med glæde konstateret, at vi nu reviderer retsplejeloven og kriminalloven for Grønland og bringer lovgivningen i rigsfællesskabet tættere på hinanden.
Vi afsætter flere ressourcer til politiet i Grønland, og vi har fra justitsministerens side i februar fremsat lovforslag om, at den samtykkebaserede voldtægtsbestemmelse også skal være gældende i Grønland.
Jeg håber, at den vil få en præventiv virkning på den form for forbrydelser, både i Danmark og i Grønland.
Der bliver i større omfang mulighed for at gennemføre retssager via tilståelsessager og via udeblivelsesdomme.
Det er jo ikke helt ukendt, hvis man beskæftiger sig med danske forhold.
Det er jo noget af det, der sætter en prop i domstolssystemet i Danmark, og det lemper man altså på på Grønland.
Det synes jeg er ganske glimrende.
Der er også de mere privatretlige regler om dødsboskifter, ægtefælleskifter osv., der sættes i kraft.
Endelig har jeg konstateret, at NSK, som står for National enhed for Særlig Kriminalitet – det, som nogle også vil kalde Bagmandspolitiet eller FBI – aktiveres på Grønland sammen med i øvrigt en bestemmelse om psykisk vold i kriminalloven, som vi har fået herhjemme i vores straffelov.
Den kommer også til at gælde på Grønland.
Så summa summarum på det område er, at det er et ganske glimrende tiltag fra Grønland.
Hvis vi så kigger på situationen på Færøerne, er der jo også sket væsentlige ting dér.
Rigspolitiet har tildelt flere ressourcer.
Der er en politireform, som er tilpasset.
Mulighederne for elektronisk fodlænke er nu ved at blive afdækket.
Jeg skal hilse og sige, at det jo er noget, der fylder meget her i Folketingssalen.
Det gør det faktisk også, når vi er færdige med det her, for så kommer der et glimrende forslag fra SF om brugen af det, der hedder omvendt elektronisk fodlænke.
Det kan vi tage til den tid.
Men bare det at få den strafmulighed introduceret også på Færøerne synes jeg er særdeles positivt.
Jeg kan også forstå, at man har indledt undersøgelser vedrørende udslusningslignende pladser.